【明報專訊】海洋公園動物團隊發現大熊貓盈盈樂樂又開始發情,公園噚日開始暫停對外開放「大熊貓之旅」,直至另行通告,畀兩隻大熊貓可以準備交配。
入發情期 海園「大熊貓之旅」停開
話說盈盈樂樂今年已經15歲,佢哋10年前開始嘗試自然交配,試足咁多年,直到舊年先首次成功,盈盈之後更出現妊娠症狀,不過可惜最後都係食詐糊。
海洋公園話,自今年3月下旬,盈盈開始變得活躍,玩多咗水,食慾下降,又會喺棲息地留下氣味標記,加上監察佢荷爾蒙水平變化,獸醫團隊確認盈盈已經進入今年嘅發情期,而樂樂亦喺佢棲息地留下氣味標記,又不時去聞盈盈嘅氣味,同典型大熊貓發情期行為脗合。Emily衷心希望佢哋今年會成功帶來大熊貓BB啦!